Bjarni Þorsteinsson slökkviliðsstjóri í Borgarbyggð segir ástandið gagnvart sinueldunum óviðundandi , en Slökkvilið Borgarbyggðar barðist gegn sinueldum sem höfðu farið úr böndum á tveimur stöðum í gær , í Gröf í Lundareykjadal og á Stafholtsveggjum . Þegar leyfi hefur verið veitt þarf að tilkynna það slökkviliðsstjóra með sex tíma fyrirvara . Þegar blaðamaður Skessuhorns hafði samband við Bjarna í morgun var hann þá um morguninn búinn að fá tilkynningu um leyfi fyrir sinubruna á tveimur stöðum í Andakíl . Hann sagðist hafa tekið sér það vald að fresta leyfunum vegna þeirra miklu þurrka sem nú eru hvarvetna í gróðurlendi . Jón Einarsson fulltrúi hjá sýslumannsembættinu í Borgarnesi segir að embættið sé ekki í stakk búið til að neita leyfum fyrir sinubrunum , en fullur vilji sé hjá embættinu að banna sinubruna alfarið . Þrjú ár séu frá því embættið sendi Umhverfisstofnun bréf þar sem bent var á þau vandræði sem af sinubrennum hljótast og spurning hvort rétt sé að breyta lögunum eða jafnvel afnema þau . Ekkert hafi síðan gerst og 6. mars sl. hafi hann sent fyrirspurn þar sem ítrekað var að embætti Sýslumannsins í Borgarnesi hafi gagnrýnt núverandi reglur og talið nauðsyn að breyta þeim , bæði vegna hagsmuna almennings varðandi loftgæði og af umhverfisástæðum . Hvorug stofnunin hafi veitt svör . Að síðustu má geta þess að mikill reykur hefur stigið upp frá Melasveit tvo síðustu daga , þar sem sina er brennd til að undirbúa kornakra .